PASET 3
No Kasano a Solbaren Dagiti Problema
“Maaddaankayo iti nasged nga ayat iti maysa ken maysa, agsipud ta ti ayat abbonganna ti nakaad-adu a basol.”—1 Pedro 4:8
No rugianyo ti biagyo kas agassawa, tumaud ti nagduduma a problema. Mabalin a gapu ta nagduma ti panagpampanunot, rikrikna, ken panangmatmatyo iti biag. Mabalin met a gapu iti problema ti sabali a tao ken dagiti di ninamnama a pasamak.
Nalaka laeng a di ikankano ti pudno a kasasaad, ngem balakadannatayo ti Biblia a sanguentayo dagiti problematayo. (Mateo 5:23, 24) No iyaplikaryo dagiti prinsipio ti Biblia, maammuanyo ti kasayaatan a solusion dagiti problemayo.
1 PAGSARITAANYO TI PROBLEMA
TI KUNA TI BIBLIA: “Adda . . . tiempo ti panagsao.” (Eclesiastes 3:1, 7) Siguraduem nga adda tiempoyo nga agsarita maipapan iti problema. Ibagam ti rikrikna ken kapanunotam. Kanayon a ‘sawem ti pudno’ iti asawam. (Efeso 4:25) Uray no masuronka, dika makiriri. No naalumamay ti sungbatmo, saan nga agturong iti apa ti simple a saritaanyo.—Proverbio 15:4; 26:20.
Uray no adda dikay pagtunosan, nakonsiderasionka koma latta, ipakitam nga ay-ayatem ken raraemem ti asawam. (Colosas 4:6) Ikagumaanyo a solbaren a dagus ti problemayo ken itultuloyyo ti komunikasionyo.—Efeso 4:26.
NO ANIA TI MAARAMIDAM:
Mangikeddeng iti umiso a tiempo tapno pagsaritaanyo ti problema
No agsasao ti asawam dika sumampitaw. Addanto latta tiempom nga agsao
2 IMDENGAM KEN TARUSAM
TI KUNA TI BIBLIA: “Maaddaankayo iti kinalailo iti maysa ken maysa. Iti panangipakita ti pammadayaw iti maysa ken maysa mangidaulokayo.” (Roma 12:10) Napateg no kasano ti panagimdengmo. Ikagumaam a tarusan ti panangmatmat ti asawam ken ipakitam ti pannakipagrikna ken kinapakumbaba. (1 Pedro 3:8; Santiago 1:19) Dika basta agindedengngeg. No mabalin, isardengmo ti ar-aramidem ken denggem ti ibagbaga ti asawam wenno kiddawem a pagsaritaanyonto dayta. Dika agrurod a dagus no panunotem a saanmo a kalaban ti asawam. —Eclesiastes 7:9.
NO ANIA TI MAARAMIDAM:
Umimdengka ken tarusam ti ibagbagana uray no dika umanamong iti dayta
Tarusam no ania ti kayat a sawen ti asawam. Paliiwem ti tignay ken wagas ti panagsaona
3 ARAMIDENYO TI NAGSARITAANYO
TI KUNA TI BIBLIA: “Iti tunggal kita ti panagbannog maadda ti pagsayaatan, ngem ti laeng sao dagiti bibig mamagannayas iti panagkasapulan.” (Proverbio 14:23) Saan nga umdas nga agtunoskayo iti solusion. Masapul nga aramidenyo ti napagsaritaanyo. Agkasapulan daytoy iti panangikagumaan ngem sulit ti resultana. (Proverbio 10:4) No agtinnulongkayo adda “naimbag a gunggona” gapu iti panagreggetyo.—Eclesiastes 4:9.
NO ANIA TI MAARAMIDAM:
Ikeddengmo no ania dagiti praktikal nga aramidem tapno masolbar dagiti problema
Sagpaminsan nga usigem ti nagrang-ayam
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn